Fremover skal der etableres et centralt exitkontor i politiet, så fagfolk rundt omkring i kommuner og Kriminalforsorgen har ét sted, de kan henvende sig for at få viden om og hjælp til, hvordan de skal håndtere exit-forløb - altså, hvis bandemedlemmer ønsker at forlade deres gruppering.

Det fremgår af regeringens bandeudspil, som justitsminister Morten Bødskov (S) præsenterede tirsdag formiddag.

»Der er heldigvis mange, der finder ud af, at det her miljø ikke er en fest, men præget af ydmygelser og trusler. De skal have en hjælpende hånd,« siger ministeren.

Desuden er det regeringens plan, at der i hver af landets politikredse skal uddannes særlige ressourcepersoner på området.

Ifølge regeringens udspil vil der blive etableret en pengepulje, der kan bruges til at sikre hurtige og effektive løsninger for de rocker- og bandemedlemmer, der vil ud.

Pengene kan eksempelvis bruges til at få dem flyttet geografisk rundt i landet og væk fra de kriminelle miljøer, de har været en del af.

Puljen skal også kunne yde økonomisk støtte til bandemedlemmer til at få fjernet tatoveringer, forklarer formanden for Folketingets Retsudvalg, Karina Lorentzen Dehnhardt (SF).

»Har man overmalet ansigtet og nakken med bandetatoveringer, er man brændemærket for livet, for det kan nemt koste 50.000 kroner at få fjernet store tatoveringer, og det er penge, som de her mennesker sjældent har,« forklarer hun.



Ifølge Karina Lorentzen Dehnhardt er der i dag netop behov for forbedrede vilkår for exit-programmer, ikke mindst at viden og erfaring bliver samlet centralt, og hun glæder sig derfor over bandepakkens konkrete elementer.

»SF har arbejdet hårdt for én indgang til viden om exit for fagfolk, så en exitsag kan køre problemfrit fra det sekund et bandemedlemmer henvender sig. Den viden ligger i dag spredt hos politi, kommune og kriminalforsorg. Nu sikrer vi, at det bliver lettere med et fagkontor hos politiet, så vi ikke taber bandemedlemmer, fordi myndighederne render ind i benspænd undervejs,« fastslår hun.

Regeringen har afsat 200 millioner kroner over fire år til bandebekæmpelse.

